b'\n_START_ARTICLE_\nBojan Martinec\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je na Akademiji za gledali\xc5\xa1\xc4\x8de, radio, film in televizijo v Ljubljani. V Pionirskem domu v Ljubljani je bil od 1982 do 1996 vodja kulturnega oddelka, od 1985 do 1995 pa vodja gledali\xc5\xa1kega studia. V letih 1978\xe2\x80\x931981 je delal kot pomo\xc4\x8dnik re\xc5\xbeije v dramski redakciji RTV Slovenija. Junija 1996 je postal direktor Pionirskega doma, leta 2006 pa spet vodja kulturnega oddelka. Od novembra 2013 deluje kot strokovni sodelavec za podro\xc4\x8dje gledali\xc5\xa1\xc4\x8da, filma in literature. _NEWLINE_Pi\xc5\xa1e romane, kratko prozo in drame._NEWLINE_Svoj prvi roman En dan v \xc5\xbeivljenju pisatelja Molja je izdal leta 1991. Sledil mu je \xc5\xa1e roman Izberi svojo ljubezen (2005) in zbirka kratke proze Skodelica kave (2006). _NEWLINE_Napisal je scenarij za celove\xc4\x8derno filmsko komedijo Mozartova ulica (1975); njegovi igri Soba brez \xc5\xa1tevilke in Avantura (1982) sta bili uprizorjeni na \xc5\xa0tudentskem odru Maribor in v SNG Maribor, dramsko delo Pu\xc5\xa1\xc4\x8davski pesek pa je bilo predstavljeno v Spodnji Idriji. Po dramama Soba brez \xc5\xa1tevilke in Avantura sta bila posneta filma. Prvega je re\xc5\xbeiral Mitja Novljan, drugega pa Ur\xc5\xa1ka \xc5\xbdnidar\xc5\xa1i\xc4\x8d._NEWLINE_Napisal je otro\xc5\xa1ko predstavo Tati in Toti (2010) ter jo kasneje tudi re\xc5\xbeiral. _NEWLINE_V zadnjih letih je v okviru Pionirskega doma zre\xc5\xbeiral ve\xc4\x8d otro\xc5\xa1kih gledali\xc5\xa1kih predstav. Je vodja filmskega festivala ZOOM in kulturnih dni za osnovne \xc5\xa1ole, sodeluje pri izvedbi Glasbenega festivala, Otro\xc5\xa1kega festivala gledali\xc5\xa1kih sanj in festivala naravoslovcev Hokus pokus._NEWLINE_Preizkusil se je tudi kot igralec v filmu Anarholiberist (1996).'